Lešak (Leposavić)

**Lešak** je gradsko naselje u opštini Leposavić na Kosovu i Metohiji. Površina katastarske opštine Lešak gde je atar naselja iznosi 1.331 ha. Sedište je mesne zajednice Lešak. Prvi pisani pomen o Lešku je iz 1395. godine, kada je srpska kneginja Milica, žena kneza Lazara, priložila ovo selo svetogorskom manastiru Svetog Pantelejmona. Nalazi se na desnoj strani reke Ibar, 10&nbsp;km severno od Leposavića, na nadmorskoj visini od 455 metara.

Naselje ima povoljan saobraćajno-geografski položaj, jer se nalazi na Ibarskoj magistrali i železničkoj pruzi Beograd-Kraljevo-Skoplje. U bližoj okolini sela je staro srpsko groblje i ostaci crkve „Borjani“ koja je zakonom zaštićena kao istorijski spomenik.

Naziv naselja verovatno potiče od imena biljke leska (lešnik - listopadni gust grm čiji se izdanci upotrebljavaju u pletarstvu, drvo u stolarstvu i rezbarstvu, a plodovi u ishrani).
U Lešku, varošici industrijskog tipa, podignute su stambene zgrade sa zelenim površinama oko njih i asfaltnim stazama.
Na temeljima stare crkve,koju je sagradio učitelj Petko Rakočević 1925. godine , posle zemljotresa 1980. godine, u Lešku je sazidana nova crkva posvećena Uspenju Bogorodice.

U vreme kada je Lešak centar istoimene opštine, od 1955. do 1959. godine, počeo je da poprima ulogu administrativno-upravnog, zdravstvenog, privrednog, trgovinskog, kulturno-prosvetnog i školskog centra.

U Lešku postoji fabrika delova, komponenti i mašina” Lola” u sastavu Holding kompanije “Ivo Lola Ribar”. U naselju ima 23 trgovinska radnje sa mešovitom robom, a postoji i 12 zanatskih radnji.

U Lešku postoji Mesna kancelarija, bioskop, biblioteka, osnovna osmorazredna škola, privremeno izmeštena srednja Poljoprivredna škola i Poljoprivredni fakultet iz Prištine. Postoji i zdravstvena stanica i dve apoteke, veterinarska stanica, dečji vrtić i pošta sa 1124 telefonska priključka.

## Demografija
* popis stanovništva 1948: 578
* popis stanovništva 1953: 690
* popis stanovništva 1961: 1041
* popis stanovništva 1971: 1319
* popis stanovništva 1981: 1672 
* popis stanovništva 1991: 1852

U selu 2004. godine živi 2180 stanovnika i broji 534 domaćinstava. Današnje stanovništvo čine rodovi: Gogici, Sekulici, Radosavljevići, Vukadinovići, Boškovići, Bogdanovići, Milutinovići, Đorovići, Stojanovići, Milićevići, Čolovići, Pešići, Jezdići, Vučak, Lazići, Dudići, Košanin, Džodići, Lukići, Virijevići, Stanisavljevići, Stojanovići, Pitulić, Tasić, Zečević, Grace, Bogojević, Kneževići, Šijakovići, Perići, Neškovići, Čeperkovići, Cukići, Radenkovići, Stankovići, Jeremići, Jakovljevići, Mijajlovići, Jovanovići, Biorac, Mihajlović, Spasojević, Đorđevići, Jelenići, Kadići, Vuletići

U zaseoku Kratina žive rodovi: Pavlovići, Lazovići, Đorovići, Jasnići, Mihailovići, Vukadinovići- Biševci, Rajovići .

U zaseoku Zaselje žive rodovi: Mihajlovići, Josovići, Jokovići

U zaseoku Premovići žive rodovi: Premovići.

U zaseoku Kamen žive rodovi: Rakovići, Markovići, Šljivići, Pešići, Nešovići, Simovići, Vukašinovići, a ima i romskih rodova : Nikolići, Jovanovići, Ristići, Jaćimovići, Bogdanovići.

U selu Ostraće žive rodovi: Vulovići, Radonjići, Leševići, Veličkovići, Biševci, Petrovići, Planići, Čukići, Petronijevići.